钦定古今图书集成/方舆汇编/职方典/第1182卷 > 《书韩魏公黄州诗后》前人
## 钦定古今图书集成/方舆汇编/职方典/第1182卷 > 《书韩魏公黄州诗后》前人

黄州山水清远，土风厚善，其民寡求而不争，其士静
而文，朴而不陋，虽闾巷小民，知尊爱贤者曰：“吾州虽
远小，然王元之、韩魏公尝辱居焉，以夸于四方之人。”
元之自黄迁蕲州，没于蕲，然世之称元之者必曰“黄
州”，而黄人亦曰：“吾元之也。”魏公去黄四十馀年，而思
之不忘，至以为诗。夫贤人君子，天之所以遗斯民，天
下之所共有，而黄人独私以为宠，岂其尊德乐道，独
异于他邦也欤？抑二公与此州之人有宿昔之契，不
可知也。元之为郡守，有德于民，民怀之不忘也，固宜。
魏公以家艰从其兄居耳，民何自知之？《诗》云：“有斐君
子，如金如锡，如圭如璧。”金锡圭璧之所在，瓦石草木
被其光泽矣，何必施于用？奉议郎孙贲公，素黄人也，
而客于公，公知之深，盖所谓“教授书记”者也。而轼亦
公之门人，谪居于黄五年，治东坡，筑雪堂，盖将老焉，
则亦黄人也。于是相与摹公之诗而刻之石，以为黄
人无穷之思。而吾二人者，亦庶几托此以不忘乎？元
丰七年十月二十六日，汝州团练副使苏轼记。